Talous- ja sosiaalikomitean lausunto aiheesta "Ehdotus neuvoston direktiiviksi vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa sieltä annetun direktiivin 93/75/ETY muuttamisesta"



Virallinen lehti nro C 133 , 28/04/1997 s. 0007



Talous- ja sosiaalikomitean lausunto aiheesta "Ehdotus neuvoston direktiiviksi vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa sieltä annetun direktiivin 93/75/ETY muuttamisesta" (97/C 133/04) Euroopan unionin neuvosto päätti 17. lokakuuta 1996 Euroopan yhteisön perustamissopimuksen 84 artiklan 2 alakohdan mukaisesti pyytää talous- ja sosiaalikomitean lausunnon aiheesta edellä mainitusta ehdotuksesta. Asian valmistelusta vastannut liikenne- ja tietoliikennejaosto antoi lausuntonsa 12. helmikuuta 1997. Esittelijänä oli Eduardo Chagas. Talous- ja sosiaalikomitea hyväksyi 343. täysistunnossaan 26. helmikuuta 1997 seuraavan lausunnon äänin 98 puolesta ja 2 vastaan. 1. Johdanto 1.1. Direktiivin 93/75/ETY () tavoitteena on, asettamalla aluksille tarkat raportointivaatimukset, parantaa sellaisten meriolosuhteiden torjumista ja niihin puuttumista, jotka saattavat johtaa vaarallisia tai ympäristöä pilaavia aineita kuljettavien alusten onnettomuuksiin. 1.2. Direktiivissä käsitellään ensisijaisesti tiedotusmenettelytapoja, joita vaarallisia aineita bulkkitavarana tai pakattuna kuljettavien alusten on noudatettava sekä sitä, millaisia tietoja näiden on annettava toimivaltaisille viranomaisille; tällaisten alusten on annettava satamaviranomaisille tietoja aluksesta ja sen lastista, alusten on käytettävä luotsipalveluita ja annettava luotsille yksityiskohtaiset tiedot aluksesta; ehdotuksessa kehotetaan luotseja tiedottamaan satamaviranomaisille sellaisista huomaamistaan vioista, jotka voivat vaarantaa aluksen turvallisen navigoinnin; siinä velvoitetaan rannikkovaltiot tiedottamaan kaikille aluevesillään oleville aluksille sellaisen aluksen läsnäolosta, jonka tiedetään kuljettavan vaarallisia aineita ja joka voi vaarantaa muuta laivaliikennettä. 1.3. Direktiivin 93/75/ETY 12 artiklassa perustetaan myös jäsenvaltioiden edustajista koostuva komitea, joka avustaa komissiota tekemään tulevia muutoksia kyseiseen direktiiviin, jotta: voitaisiin ottaa huomioon muutokset, joita on tapahtunut 2 artiklassa mainituissa sopimuksissa sekä sopeuttaa direktiivin toimeenpanoa tieteen ja tekniikan kehitykseen laajentamatta sen soveltamisalaa. 1.4. Direktiiviä muutettiin ensin komission direktiivillä 96/39/EY (), jotta voitaisiin 11 artiklan mukaisesti soveltaa kansainvälisiin sopimuksiin, koodeihin ja päätöslauselmiin tulleita muutoksia, joihin viitataan 2 artiklan e, f, g ja h kohdassa. 1.5. Komission mukaan nykyisellä ehdotuksella on kolme tavoitetta: Ulottaa direktiivin 93/75/ETY (sellaisena kuin se on muutettuna direktiivillä 96/39/EY) soveltamisala kattamaan säteilevän ydinpolttoaineen, plutoniumin ja erittäin radioaktiivisten jätteiden aluksilla tynnyreissä tapahtuvat merikuljetukset. Tämän saavuttamiseksi IMO:n INF-säännöstö () [4. marraskuuta 1993 hyväksytty päätöslauselma A. 748(18)] on tarkoitus mainita selväsanaisesti direktiivin 2 artiklassa mainittujen kansainvälisten tekstien luettelossa. Täydentää direktiivin liitteissä mainittuja tietoja kansainvälisen lainsäädännön kehityksen huomioon ottamiseksi. Helpottaa mainittujen liitteiden mukauttamista kansainvälisen lainsäädännön kehitykseen muuttamalla komitologiamenettelyä. 2. Komission asiakirja 2.1. Vastatakseen tiettyjen radioaktiivisten aineiden merikuljetuksia koskevien erityissäännösten puutteeseen Kansainvälisen merenkulkujärjestön IMO:n yleiskokous antoi 4. marraskuuta 1993 päätöslauselman A. 748(18), joka tunnetaan INF-säännöstönä. 2.1.1. Päätöslauselmassa A. 790(19) IMO:n yleiskokous päätti harkita, pitäisikö INF-säännöstön uusitussa versiossa ottaa huomioon tiettyjä täydentäviä ja operationaalisia näkökohtia. 2.1.2. Syyskuun 13. päivänä 1993 annetussa direktiivissä 93/75/ETY ei ole voitu ottaa huomioon INF-säännöstöä, koska se hyväksyttiin vasta puolitoista kuukautta myöhemmin. Täydennyksen ja säännöstön tavoitteiden vuoksi INF-säännöstö tulisi kirjata direktiivin 2 artiklassa mainittujen kansainvälisten lakitekstien luetteloon. 2.2. Direktiivin 93/75/ETY liitteessä I annetaan luettelo tiedoista, jotka on ilmoitettava toimivaltaisille viranomaisille. Liitteessä II esitetään luettelo niistä tiedoista, turvalaitteista ja asiakirjoista, jotka aluksen kapteenin on luovutettava luotsille satamaan tultaessa. 2.2.1. Ehdotetaan, että liitteissä I ja II mainitaan IMO:n tunnistusnumero. Samoin ehdotetaan, että liitettä II täydennettäisiin maininnalla turvalaitteista ja -todistuksista, jotka mainitaan useissa kansainvälisissä sopimuksissa; mm. määräyksissä merenkulun maailmanlaajuisesta hätä- ja turvallisuusjärjestelmästä (GMDSS). 2.3. Jotta helpotettaisiin menettelytapoja liitteiden mukauttamiseksi kansainvälisessä lainsäädännössä tapahtuvaan kehitykseen, ehdotetaan direktiivin 93/75/ETY 11 artiklaa täydennettäväksi siten, että direktiivin liitteitä voidaan edelleen muuttaa merenkulun turvallisuutta ja meriympäristön suojelua koskevassa kansainvälisessä lainsäädännössä tapahtuneiden olennaisten muutosten valossa ja 12 artiklassa säädetyn menettelyn mukaisesti. 3. Yleistä 3.1. Aikaisempien, ja erityisesti yhteistä meriturvallisuuspolitiikkaa koskevasta tiedonannosta antamassaan lausunnossa () esittämiensä mielipiteiden mukaisesti komitea on tyytyväinen kyseiseen direktiiviluonnokseen. 3.2. Vaikka tietyt radioaktiivisten aineiden kuljetuksia koskevat vaatimukset sisältyivät jo IMDG-säännöstöön (), IMO:n yleiskokous luetteloi päätöslauselmassaan A. 748(18) (INF-säännöstössä) rakenne- ja varustusvaatimukset tällaisia aineita kuljettaville aluksille. 3.3. Komitea on sitä mieltä, että radioaktiivisten aineiden merikuljetukset ovat lisääntymässä ja EU:n jäsenvaltioiden kanta näihin kuljetuksiin on hyvin tärkeä. Se tukee täysin INF-säännöstön mainitsemista direktiivin 93/75/ETY 2 artiklassa. 3.3.1. Komitean mielestä tulisi harkita direktiivin 93/75/ETY, sellaisena kuin se muutetaan käsilläolevalla direktiivillä, soveltamista paitsi yhteisön satamista lähteviin aluksiin ja EU:n jäsenvaltion aluevesille ankkuroituneisiin aluksiin, myös näiden aluevesien kautta kulkeviin aluksiin. 3.4. IMO:n tunnistusnumeron antaminen matkustaja-aluksille, joiden bruttovetoisuus on vähintään 100 tonnia ja kaikille lastialuksille, joiden bruttovetoisuus on vähintään 300 tonnia, on myönteinen toimenpide, joka mahdollistaa laivan jäljittämisen mahdollisista omistajan vaihdoksista huolimatta. Tämän numeron mainitseminen direktiivin liitteissä I ja II on myös tervetullutta. 3.5. Komitologiamenettelyn muutos helpottaa kansainvälisessä lainsäädännössä tapahtuvan kehityksen seurantaa. Merenkulun turvallisuutta ja meriympäristön suojelua koskeva kehitys on tänä päivänä hyvin nopeaa. Näyttääkin siltä, että täydentävän maininnan sisällyttäminen direktiivin 11 artiklaan on tarpeen. 4. Erityistä 4.1. 1 artikla 4.1.1. Tekstissä ilmauksen "lisätään c kohtaan seuraava ilmaisu" jälkeen olisi parempi korvata ilmaukset "ja" sekä "määritelty" ilmauksilla "mukaan lukien" ja "kuvattu". 4.1.2. Toisessa alakohdassa olisi korvattava ilmaus "kansainvälisen oikeuden" ilmaisulla "kansainvälisten sopimusten, säännöstöjen ja päätöslauselmien". 4.2. Liite II, C kohta 4.2.1. Liitteen II mukaisesti luotsille annettavan tarkistuslistan C kohdassa useat todistukset ja muut asiakirjat eivät ole oikeassa muodossa. Koko luettelo tulisi tarkistaa ja käyttää asianmukaisia IMO:n ilmauksia. 4.2.2. Vaadittavien todistusten ja tietojen maininnan jälkeen tulisi lisätä selvät viitteet IMO:hon. Bryssel, 26. helmikuuta 1997. Talous- ja sosiaalikomitean puheenjohtaja Tom JENKINS () Neuvoston direktiivi 93/75/ETY käsittelee vaarallisia tai ympäristöä pilaavia aineita kuljettavia aluksia koskevia vähimmäisvaatimuksia niiden ollessa matkalla yhteisön merisatamiin tai poistuessa niistä (EYVL N:o L 247, 5.10.1993, s. 19). TSK:n lausunto: EYVL N:o C 329, 30.12.1989, s. 20 () Kesäkuun 19. päivänä 1996 annettu komission direktiivi 96/39/EY, jolla muutettiin neuvoston direktiiviä 93/75/ETY koskien vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa sieltä (EYVL N:o L 196, 7.8.1996, s. 7). () Päätöslauselma A. 748(18): säteilevän ydinpolttoaineen, plutoniumin ja erittäin radioaktiivisten jätteiden aluksilla tynnyreissä tapahtuvia kuljetuksia koskeva turvallisuussäännöstö (INF-säännöstö). () Komission tiedonanto yhteisestä meriturvallisuuspolitiikasta (COM(93) 66 final). TSK:n lausunto: EYVL N:o C 34, 2.2.1994, s. 47. () Kansainvälinen vaarallisten aineiden merikuljetuksia koskeva säännöstö, jonka IMOn kokous hyväksyi päätöslauselmana A. 716(17) marraskuun 6. päivänä 1991.